KOMISJONI ARUANNE NÕUKOGULE JA EUROOPA PARLAMENDILE

Kõrgvooreaktori käitamine 2009. aastal

Nõukogu võttis 25. mail 2009. aastal vastu kolmeaastase (2009–2011) täiendava teadusprogrammi, mida Teadusuuringute Ühiskeskus (edaspidi „JRC”) rakendab seoses Madalmaades Pettenis asuva JRC Energeetika Instituudi kõrgvooreaktori käitamisega. Nõukogu vastavasisulise otsuse artikliga 4 on ette nähtud, et komisjon esitab igal aastal Euroopa Parlamendile ja nõukogule aruande kõnealuse täiendava teadusprogrammi rakendamise kohta. Käesolev aruanne kõrgvooreaktori käitamise kohta 2009. aastal on esimene kolmest kogu täiendavat teadusprogrammi hõlmavast aastaaruandest.

Programmi põhieesmärgid on järgmised.

1. Kõrgvooreaktori ohutu ja usaldusväärne käitamine, et tagada neutronvoo kättesaadavus katse-eesmärkidel.

2. Kõrgvooreaktori tõhusa kasutamise võimaldamine teadusasutustele, kes tegelevad paljude eri valdkondadega: olemasolevate tuumareaktorite ohutuse suurendamine, tervishoid, sh meditsiinis kasutatavate isotoopide väljatöötamine meditsiinilisteks uuringuteks, termotuumasüntees, alusuuringud ja koolitus ning jäätmekäitlus, sh võimalus uurida tuumkütuse ohutust uue põlvkonna reaktorisüsteemides kasutamiseks.

Kõrgvooreaktor toimib ka doktori- ja järeldoktoriõppe keskusena, võimaldades programmides osalejatel teha teadustööd riigisiseste või Euroopa programmide kaudu.

Ohutu käitamise ja teadusuuringute eesmärgid täideti 2009. aastal järgmiselt.

1. Kõrgvooreaktori ohutu käitamine

Kõrgvooreaktorit käitab tuumaalaste teadusuuringute ja konsulteerimise rühm (Nuclear Research and consultancy Group, edaspidi „NRG”). Talle on tegevusloa andnud Madalmaades tuumafüüsikavaldkonda reguleeriv asutus KFD (Kernfysische Dienst). Vastavalt tuumaelektrijaamade suhtes kehtivale eeskirjale on NRG-l seadusjärgne kohustus vaadata kõrgvooreaktori käitamine iga kümne aasta järel korrapäraselt läbi. Rahvusvaheline Aatomienergiaagentuur (IAEA) andis märtsis 2005 hinnangu ka kõrgvooreaktori kohta (IAEA sõltumatu integreeritud hinnang teadusuuringuteks kasutatavate reaktorite ohutuse kohta – Integrated Safety Assessment for Research Reactors , INSARR) ja järgmine on kavandatud 2011. aastaks.

Kõrgvooreaktor taaskäivitati 2009. aastal ja see oli töös 248 päeva; kahe perioodi jooksul, mis kestsid 42,6 ja 31,3 päeva, teostati kõrgvooreaktori kõigi süsteemide, struktuuride ja komponentide ennetavaid, paranduslikke ja rikete kõrvaldamisega seotud hooldustöid, et tagada reaktori ohutu ja usaldusväärne käitamine.

Rahvusvahelisele tuumasündmuste skaalale (INES) vastavaid vahejuhtumeid ei toimunud.

2009. aastal lähetati kõrgvooreaktorist Madalmaade radioaktiivsete jäätmete keskorganisatsioonile kaks kasutatud tuumkütuse saadetist, mis kokku sisaldasid 66 elementi.

2. Teadusuuringud ja isotoopide tootmine

2.1 Teadusuuringud

JRC haldab jätkuvalt võrgustikku NeT ( the European Network on Neutron Techniques Standardization for Structural Integrity – neutrontehnoloogia standardimise Euroopa võrgustik struktuurse terviklikkuse tagamiseks). Võrgustikus NeT tehtud põhilised eksperimendid olid seotud roostevabast terasest plaatide ja talade konkreetsete keevisõmbluste analüüsiga.

Jätkati teadusuuringuid järgmistes valdkondades:

- jääkpinge mõõtmine neutrondifraktsiooni abil ;

- põhiliselt Euratomi raamprogrammide kohaselt tehtavad kütuse kiiritamise eksperimendid;

- kütuse ja reaktori struktuurimaterjalide (grafiit ja teras) kiiritamise uurimine;

- tuumasünteesireaktori tehnoloogia alased eksperimendid (teraste, keevisõmbluste ja berülliumi kiiritusjärgse lagunemise uurimine).

2.2 Isotoopide tootmine

2009. aasta maikuu keskel lõpetas Kanadas töö NRU Reactor (meditsiiniliste isotoopide tootja) ega toiminud kogu ülejäänud 2009. aasta jooksul, mistõttu kogu maailmas tekkis pidev meditsiinis kasutatavate isotoopide puudus. Kõrgvooreaktori töö seiskamisel oleksid olnud samasugused ülemaailmsed tagajärjed. Seepärast suurendas kõrgvooreaktor toodangut 180% võrreldes oma nominaaltootmisvõimsusega ja rahuldas 60% Mo-99 nõudlusest kogu maailmas. Tänu tootmisvõimaluste ja tegevusprioriteetide ümberkujundamisele oli samaaegselt muu tööga võimalik teha 11 kiiritust Mo-99 tootmiseks.

Kõrgvooreaktor tootis piisavalt materjali selleks, et kogu maailmas oli võimalik iga päev skaneerida enam kui 50 000 patsienti. See tähendab rohkem kui poolt neist kümnest miljonist diagnostilisest meditsiiniuuringust, mis tehakse igal aastal Euroopas.

3. Programmi täitmiseks antav rahaline toetus

Komisjon sai 2009. aastal täiendava programmi eelarvest dekomisjoneerimisfondi jaoks 800 000 eurot. JRC muud kulud (otsesed personalikulud, kõrgvooreaktori tegevuse toetamine, avalikud teenused, kasutatud kütuse käitlemine) kaeti samuti täiendava teadusprogrammi eelarvest.

Kaasasolevas talituste töödokumendis on üksikasjalikumalt esitatud kõrgvooreaktori käitamise tulemused 2009. aastal.